**GUVERNUL ROMÂNIEI**

****

**Ordonanţă**

**privind modificarea Ordonanței Guvernului nr. 124/1998 privind organizarea şi funcţionarea cabinetelor medicale**

În temeiul art. 108 din Constituția României, republicată, și al art.1 pct. VI poz. 3 din Legea nr. 332/2024 privind abilitarea Guvernului de a emite ordonanțe,

**Art. I - Ordonanța Guvernului nr. 124/1998 privind organizarea şi funcţionarea cabinetelor medicale, republicată în Monitorul Oficial al României, Partea I nr. 568 din 01.08.2002, cu modificările și completările ulterioare, se modifică după cum urmează:**

1. **Articolul 1 se modifică și va avea următorul cuprins:**

**”Art. 1** - (1) Cabinetul medical este unitatea, cu sau fără personalitate juridică, care furnizează servicii publice de asistență medicală preventivă, curativă, de recuperare și de urgență.

(2) Serviciile de asistență medicală acordate în cabinetele medicale se realizează de medici autorizați şi alte categorii de personal medical autorizat.

(3) Cabinetele medicale pot fi înființate și pot furniza servicii de asistență medicală în una dintre următoarele forme:

    a) cabinet medical organizat potrivit prevederilor prezentei ordonanțe pentru medicii care își exercită profesia ca profesie liberală;

b) societate, potrivit Legii societăţilor nr. 31/1990, republicată, cu modificările şi completările ulterioare;

c) asociație sau fundație, potrivit Ordonanţei Guvernului nr. 26/2000 cu privire la asociaţii şi fundaţii, cu modificările şi completările ulterioare;

d) în cadrul cultelor religioase și lăcașelor de cult religios;

e) în cadrul cabinetelor de medicină sportivă, cu respectarea Legii nr. 321/2007privind organizarea şi funcţionarea cabinetelor de medicină sportivă.

(4) *Cabinetele medicale, fără personalitate juridică, în care medicii își exercită profesia ca profesie liberală sunt:*

    a) cabinete medicale individuale;

    b) cabinete medicale grupate;

    c) cabinete medicale asociate;

    d) societăți civile medicale;

e) cabinete medicale din structura ministerelor și instituțiilor cu rețea sanitară proprie, altele decât cele din compunerea unităților sanitare.

(5)Cabinetele medicale se pot înființa și funcționa în baza Legii societăţilor nr. 31/1990, republicată, cu modificările şi completările ulterioare, cu îndeplinirea următoarelor condiții:

a) obiectul de activitate să fie:

i) unic – servicii de asistență medicală,

ii) obiect principal de activitate: servicii de asistență medicală și după caz obiect secundar: servicii publice conexe actului medical și / sau învățământ, cercetare, dezvoltare în domeniul medical;

b) administratorul sau cel puțin o treime din numărul membrilor consiliului de administrație să fie medici membri ai Colegiului Medicilor din România sau ai Colegiului Medicilor Stomatologi din România.

(6) Cabinetele medicale se pot înființa în baza Ordonanţei Guvernului nr. 26/2000 cu privire la asociaţii şi fundaţii, cu modificările şi completările ulterioare**,** cu îndeplinirea următoarelor condiții:

a) să aibă ca scop şi obiective furnizarea de servicii de asistență medicală,

b) președintele sau cel puțin o treime din numărul membrilor consiliului director să fie medici membri ai Colegiului Medicilor din România sau ai Colegiului Medicilor Stomatologi din România.*;*

(7) Prin cabinetele medicale înființate conform alin. (4), (5) și (6), serviciile medicale se furnizează exclusiv de personal autorizat.

 (8) Cabinetele medicale înființate conform alin. (4) se înregistrează în Registrul unic al cabinetelor medicale, Partea I la nivelul direcţiei de sănătate publică judeţene, respectiv a municipiului Bucureşti; Cabinetele medicale înființate conform alin. (5), (6), (9) și (10) se înregistrează în Registrul unic al cabinetelor medicale, Partea a II-a la nivelul direcţiei de sănătate publică judeţene, respectiv a municipiului Bucureşti. *Serviciile publice conexe actului medical din cadrul cabinetelor medicale cu obiect de activitate conform alin.(5) lit.a) pct.ii) se înregistrează în registrul unic al cabinetelor medicale Partea a III-a, prevăzut la art. 1 alin.(10) din Ordonanța de urgență a Guvernului nr. 83/2000 privind serviciile publice conexe actului medical, cu modificările și completările ulterioare.*

(9) Cultele religioase şi lăcaşele de cult religios, legal constituite, pot înfiinţa şi organiza în structura lor, pe baza hotărârii organelor de conducere, cabinete medicale care furnizează servicii de asistență medicală în regim ambulatoriu cu obligația ca serviciile medicale să fie furnizateexclusiv de personal cu drept de liberă practică.

(10) Cabinetele de medicină sportivă se pot organiza conform prevederilor prezentei ordonanțe, cu respectarea condițiilor prevăzute de Legea nr. 321/2007privind organizarea şi funcţionarea cabinetelor de medicină sportivă și de Legea nr. 95/2006 privind reforma in domeniul sanatatii, republicată, cu modificările și completările ulterioare.

(11) Prin excepție de la prevederile alin.(5) și (6), ministerele și instituțiile cu rețea sanitară proprie pot înființa și organiza în structura lor sau în structura unităților subordonate, altele decât unitățile sanitare, pe baza aprobării ordonatorului principal de credite, cu avizul direcțiilor medicale sau structurilor similare, cabinete medicale care furnizează servicii medicale în regim ambulatoriu, cu obligația ca serviciile medicale să fie furnizate exclusiv de personal cu drept de liberă practică.

(12) Normele de organizare și funcționare pentru cabinetele prevăzute la alin.(11) se aprobă prin ordin al conducătorilor ministerelor și instituțiilor cu rețea sanitară proprie, cu avizul Ministerului Sănătății.

(13) prin excepție de la prevederile alin.(8), cabinetele medicale prevăzute la alin.(11) se înregistrează în Registrul unic al cabinetelor medicale înființat la nivelul direcțiilor medicale și structurilor similare din compunerea ministerelor și instituțiilor cu rețea sanitară proprie.”

1. **Articolul 2 se modifică și va avea următorul cuprins:**

**”Art. 2 -**(1)  Cabinetul medical individual este forma de exercitare a profesiei de medic, în cadrul căruia îşi desfăşoară activitatea medicul cu drept de liberă practică, titular, care poate avea salariați sau **colaboratori** medici și / sau orice altă categorie de personal.

(2) Cabinetele medicale individuale se pot asocia, în baza unei convenții, în scopul exercitării în comun a activităţii profesionale şi a asigurării accesului facil al pacienţilor la servicii de asistență medicală. Titularii cabinetelor medicale asociate intră în relaţii cu terţii, în numele asocierii din care fac parte, păstrându-și individualitatea în relație cu terții.

(3) Cabinetele medicale individuale se pot grupa în baza unei convenţii, pentru a-și crea facilităţi tehnico-economice în vederea exercitării profesiei, cum ar fi folosirea în comun a patrimoniului şi/sau a salariaţilor ori colaboratorilor şi îşi păstrează individualitatea în relaţiile cu terții.

(4) Societatea civilă medicală se constituie, în baza unui contract de societate civilă, din doi sau mai mulţi medici care au drept de liberă practică, si poate avea ca salariaţi ori colaboratori medici şi/ sau orice altă categorie de personal. În relaţiile cu terţii, societatea civilă medicală este reprezentată de organul de conducere al acesteia, prevăzut în contractual de societate civilă.

(5) Prin convențiile prevăzute la alin.(2) și (3), precum și prin contractul de societate civilă prevăzut la alin. (4) se stabilesc condițiile de organizare, durata şi modalitatea de încetare ale acestora.

**(6) În cadrul cabinetului medical, indiferent de forma de organizare, medicul poate avea calitatea de:**

**a) titular/administrator,**

**b) angajat,**

**c) persoană fizică independentă aflată într-o formă legală de contract cu cabinetul medical.”**

**3. Articolul 4 se modifică și va avea următorul cuprins:**

” Art. 4 – (1) Denumirea cabinetului medical va cuprinde obligatoriu forma de organizare a acestuia.

(2) Cabinetele medicale au obligația de a afișa la loc vizibil specificul tuturor serviciilor furnizate și programul de activitate”

(3**) Publicitatea derulată de unitațile sanitare în care sunt promovati medici, se va realiza cu respectarea normelor privind publicitatea și reclama medicilor, reglementate prin Codul de Deontologie Medicală.**

.

**4. Articolul 5 se modifică și va avea următorul cuprins:**

**”Art. 5 -** (1) În funcție de forma de organizare, cabinetele medicale se înfiinţează la cererea medicului, a grupului de medici sau a medicului delegat sau a reprezentantului legal al unității în structura căreia se înființează cabinetul.

(2) Actul de înfiinţare al cabinetelor medicale este certificatul de înregistrare în Registrul unic al cabinetelor medicale, care se întocmeşte în două exemplare din care un exemplar se păstrează de direcţia de sănătate publică judeţeană sau a municipiului Bucureşti care a emis certificatul, iar un exemplar se înmânează titularului cabinetului medical sau reprezentantului legal al acestuia, după caz.

(3) Documentaţia necesară pentru înregistrarea cabinetului medical se stabileşte prin Normele metodologice privind înfiinţarea, organizarea şi funcţionarea cabinetelor medicale și înscrierea acestora în Registrul unic al cabinetelor medicale, aprobate prin ordin al ministrului sănătăţii.

(4)  Înfiinţarea de sedii secundare va respecta întreaga procedură de înfiinţare a cabinetelor medicale.

(5) *Lista actualizată a cabinetelor medicale cu: denumire, adresă și lista specialităților, se va posta pe site-ul direcțiilor de sănătate publică județene și a municipiului București*.

(6) Reorganizarea, schimbarea sediului, precum și schimbarea denumirilor pentru cabinetele medicale se avizează de direcțiile de sănătate publică judeţene sau a municipiului Bucureşti, în conditiile stabilite prin ordin al ministrului sănătății.

(7) Până la obținerea avizului prevăzut la alin. (5) solicitat ca urmare a reorganizării persoanei juridice deținătoare a cabinetului medical, schimbarea sediului social și schimbarea denumirilor cabinetelor medicale, avizele și autorizațiile deținute de către acesta își păstrează valabilitatea, dacă structura organizatorică a cabinetului medical nu se modifică urmare reorganizării persoanei juridice deținătoare, conform declarației pe propria răspundere depusă de către reprezentantul legal al acesteia.**”**

**5. Articolul 6 se modifică și va avea următorul cuprins:**

”(1) Cabinetele medicale, indiferent de forma de organizare, pot desfăşura:

a) activităţi conform Clasificării Activităților din Economia Națională, secțiunea ***862*** ca obiect unic sau principal de activitate;

b) servicii publice conexe actului medical, prin personal autorizat în condițiile legii, conform Clasificării Activităților din Economia Națională, secțiunea ***869***;

c) activități de învățământ, cercetare, dezvoltare în domeniul medical, conform Clasificării Activităților din Economia Națională, secțiunea ***85 și 72.***

(2)  Medicul sau personalul medical care desfăşoară activitate medicală în cadrul cabinetului medical răspunde în mod individual, potrivit legii, pentru deciziile profesionale, în cazul eventualelor prejudicii aduse pacienţilor.

(3) Controlul privind înfiinţarea, organizarea şi funcţionarea cabinetelor medicale, indiferent de forma de organizare, se exercită de către personalul împuternicit de Ministerul Sănătății, din cadrul Inspecției Sanitare de Stat și al direcțiilor de sănătate publică județene, respectiv a municipiului București, precum și de către personalul cu atribuții din cadrul Colegiului Medicilor din România și Colegiului Medicilor Stomatologi din România, în funcție de obiectul de activitate al cabinetului medical.

(4) Controlul privind respectarea normelor legale în furnizarea serviciilor de sănătate de către cabinetele medicale, se exercită, în condițiile legii, de către personalul Casei Naționale de Asigurări de Sănătate și al caselor de asigurări de sănătate, precum și de către personalul menționat la alin.(3).

(5) Prin excepție de la prevederile alin.(3) controlul privind înfiinţarea, organizarea şi funcţionarea cabinetelor medicale prevăzute la art. 1 alin.(4) lit. e) se exercită de către direcțiile medicale și structurile similare din compunerea ministerelor și instituțiilor cu rețea sanitară proprie ”

6**. Articolul 7 se modifică și va avea următorul cuprins:**

**”Art. 7 -** Cabinetul medical trebuie să dispună de o dotare minimă, stabilită prin ordin al ministrului sănătății la propunerea Colegiului Medicilor din România sau a Colegiului Medicilor Stomatologi, după caz,în funcție de obiectul de activitate al cabinetului medical.**”**

**7. Articolul 8 se modifică și va avea următorul cuprins:**

”**Art. 8** - Cabinetele medicale pot realiza venituri conform prevederilor art. 85 si art. 140 din Legea 95/2006 privind reforma în domeniul sănătății, republicată, cu modificările și completările ulterioare.”

**8. Articolul 10 se modifică și va avea următorul cuprins:**

**”Art. 10** – Reprezentarea cabinetului medical în raporturile juridice și profesionale se poate realiza de medicul titular al cabinetului medical, de grupul de medici sau medicul delegat de medicii asociaţi, de reprezentantul legal al unității în structura căreia este înființat cabinetul.

**9.** **Articolul 11 se abrogă**

**10. La articolul 12, alineatul (1) se modifică și va avea următorul cuprins:**

”(1) Cabinetele medicale sunt obligate să raporteze direcțiilor de sănătate publică județene și a municipiului București, în a cărei arie de competență funcționează, **în funcție de domeniul de asistență medicală furnizat,** indicatorii statististici realizați din activitatea desfășurată, conform reglementărilor specifice emise în acest sens de Ministerul Sănătății.”

**11. Articolul 13 se modifică și va avea următorul cuprins:**

**”**Art. 13 - (1) Constituie contravenție și se sancționează cu amendă de la 20.000 lei la 40.000 lei funcționarea cabinetelor medicale fără deținerea certificatului de înregistrare prevăzut la art. 5 alin. (2).

(2) În cazul în care personalul împuternicit prevăzut la alin.(4) constată neîndeplinirea obligațiilor de raportare prevăzute la alin.(1) al art. 12, acesta va întocmi un proces verbal cu termen de remediere.

(3) Constituie contravenție și se sancționează conform prevederilor art. 21 alin.(4) din Legea nr. 95/2006 privind reforma în domeniul sănătății, republicată, cu modificările și completările ulterioare, repetarea abaterii prevăzute la alin.(2) referitoare la obligația de raportare a indicatorilor statististici realizați din activitatea desfășurată.

(4) Constatarea şi aplicarea sancţiunilor se face de către personalul împuternicit de ministrul sănătăţii, din cadrul Inspecţiei Sanitare de Stat şi al direcţiilor de sănătate publică judeţene, respectiv a municipiului Bucureşti.”

**12. Articolele 15 - 17 se abrogă.**

**Art. II – Punctul 11 al articolului I intră în vigoare în termen de 30 de zile de la data întrării în vigoare a prezentei ordonanțe.**

**PRIM-MINISTRU**

**Ion - Marcel CIOLACU**